สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 11 ม.ค.60
12 ม.ค. 2560

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (11 ม.ค.) โดยดาวโจนส์ดีดตัวขึ้นเป็นวันแรกในรอบ 3 วันทำการ ขณะที่ดัชนี NASDAQ ทำสถิติปิดที่ระดับสูงสุดติดต่อกันเป็นวันที่ 5 หลังจากนายโดนัลด์ ทรัมป์ ว่าที่ประธานาธิบดีสหรัฐ ได้แถลงข่าวต่อสื่อมวลชนเป็นครั้งแรกเมื่อวานนี้ โดยทรัมป์ได้ประกาศเจตนารมณ์ที่จะสร้างงานครั้งใหญ่ในสหรัฐ นอกจากนี้ ตลาดยังได้รับแรงหนุนจากราคาน้ำมันดิบที่ดีดตัวขึ้นเป็นวันแรกในรอบ 3 วันทำการ อย่างไรก็ตาม หุ้นกลุ่มเวชภัณฑ์ร่วงลงอย่างหนัก หลังจากที่ทรัมป์ได้กล่าวโจมตีอุตสาหกรรมยาในระหว่างการแถลงข่าวต่อสื่อมวลชนครั้งนี้
ดัชนีเฉลี่ยอุตสาหกรรมดาวโจนส์ปิดที่ 19,954.28 จุด เพิ่มขึ้น 98.75 จุด หรือ +0.50% ดัชนี NASDAQ ปิดที่ 5,563.65 จุด เพิ่มขึ้น 11.83 จุด หรือ +0.21% ดัชนี S&amp;P500 ปิดที่ 2,275.32 จุด เพิ่มขึ้น 6.42 จุด, +0.28%
 
ตลาดหุ้นยุโรปปิดบวก เมื่อคืนนี้ (11 ม.ค.) หลังจากราคาน้ำมันดิบฟื้นตัวขึ้น ซึ่งช่วยหนุนหุ้นกลุ่มพลังงานดีดตัวขึ้นด้วย อย่างไรก็ตาม แรงบวกได้ถูกสกัดลง เนื่องจากนักลงทุนกระหน่ำขายหุ้นกลุ่มเวชภัณฑ์ หลังจากนายโดนัลด์ ทรัมป์ ว่าที่ประธานาธิบดีสหรัฐ ได้กล่าวโจมตีอุตสาหกรรมยา ในระหว่างการแถลงข่าวต่อสื่อมวลชนเมื่อวานนี้
ดัชนี Stoxx Europe 600 เพิ่มขึ้น 0.2% ปิดที่ 364.90 จุด
ดัชนี CAC-40 ตลาดหุ้นฝรั่งเศสปิดที่ 4,888.71 จุด เพิ่มขึ้น 0.48 จุด หรือ +0.01% ดัชนี DAX ตลาดหุ้นเยอรมันปิดที่ 11,646.17 จุด เพิ่มขึ้น 62.87 จุด หรือ +0.54% ดัชนี FTSE 100 ตลาดหุ้นลอนดอนปิดที่ 7,290.49 จุด เพิ่มขึ้น 15.02 จุด หรือ +0.21%
 
ตลาดหุ้นลอนดอนปิดเพิ่มขึ้น เมื่อวานนี้ (11 ม.ค.) โดยดัชนี FTSE 100 ทำสถิติปิดที่ระดับสูงสุดติดต่อกัน 10 วันทำการ จากแรงซื้อของหุ้นกลุ่มส่งออกซึ่งได้อานิสงส์จากการอ่อนค่าลงของเงินปอนด์
ดัชนี FTSE 100 ตลาดหุ้นลอนดอนปิดบวก 15.02 จุด หรือ 0.21% แตะที่ 7,290.49 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้น คืนนี้ (11 ม.ค.) หลังจากซาอุดิอาระเบียได้ส่งสัญญาณถึงความพร้อมที่จะปรับลดกำลังการผลิต ซึ่งสัญญาณบวกดังกล่าวได้ช่วยสกัดปัจจัยลบจากรายงานของสำนักงานสารสนเทศด้านการพลังงานของรัฐบาลสหรัฐ (EIA) ที่ระบุว่า สต็อกน้ำมันดิบของสหรัฐปรับตัวสูงขึ้นในสัปดาห์ที่แล้ว
สัญญาน้ำมันดิบ WTI ส่งมอบเดือนก.พ.เพิ่มขึ้น 1.43 ดอลลาร์ หรือ 2.8% ปิดที่ 52.25 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค.เพิ่มขึ้น 1.46 ดอลลาร์ หรือ 2.7% ปิดที่ 55.10 ดอลลาร์/บาร์เรล
 
สัญญาทองคำตลาดนิวยอร์กปิดพุ่งขึ้น เมื่อคืนนี้ (11 ม.ค.) โดยได้แรงหนุนจากการอ่อนค่าของสกุลเงินดอลลาร์สหรัฐ หลังจากที่นายโดนัลด์ ทรัมป์ ว่าที่ประธานาธิบดีของสหรัฐไม่ได้เปิดเผยรายละเอียดที่ชัดเจนเกี่ยวกับนโยบายกระตุ้นเศรษฐกิจ ในระหว่างการแถลงข่าวต่อสื่อมวลชนเป็นครั้งแรกเมื่อวานนี้
สัญญาทองคำตลาด COMEX (Commodity Exchange)  ส่งมอบเดือนก.พ.พุ่งขึ้น 11.1 ดอลลาร์ หรือ 0.94% ปิดที่ 1,196.60 ดอลลาร์/ออนซ์ ซึ่งเป็นระดับสูงสุดในรอบ 7 สัปดาห์
สัญญาโลหะเงินส่งมอบเดือนมี.ค.ลดลง 2 เซนต์ หรือ 0.12% ปิดที่ 16.828 ดอลลาร์/ออนซ์
สัญญาพลาตินัมส่งมอบเดือนเม.ย.ร่วงลง 6.4 ดอลลาร์ หรือ 0.65% ปิดที่ 976.40 ดอลลาร์/ออนซ์
สัญญาพัลลาเดียมส่งมอบเดือนมี.ค.ดิ่งลง 11.35 ดอลลาร์ หรือ 1.5% ปิดที่ 753.90 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (11 ม.ค.) ภายหลังจากนายโดนัลด์ ทรัมป์ ว่าที่ประธานาธิบดีของสหรัฐไม่ได้ให้รายละเอียดที่ชัดเจนเกี่ยวกับนโยบายกระตุ้นเศรษฐกิจ ในระหว่างที่เขาแถลงข่าวต่อสื่อมวลชนเป็นครั้งแรกเมื่อวานนี้
ดอลลาร์อ่อนค่าลงเมื่อเทียบกับเยน ที่ระดับ 115.07 เยน จากระดับ 115.75 เยน และอ่อนค่าลงเมื่อเทียบกับฟรังก์สวิส ที่ระดับ 1.0124 ฟรังก์สวิส จากระดับ 1.0167 ฟรังก์สวิส
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.0601 ดอลลาร์ จากระดับ 1.0559 ดอลลาร์ ในขณะที่ปอนด์แข็งค่าขึ้นแตะ 1.2232 ดอลลาร์ จากระดับ 1.2160 ดอลลาร์ และดอลลาร์ออสเตรเลียแข็งค่าขึ้นที่ระดับ 0.7453 ดอลลาร์ จากระดับ 0.7364 ดอลลาร์